К1эпхъ ц1ык1умрэ жыгеижьымрэ

Зэгуэрым к1эпхъ ц1ык1ур гъуэгу тетати 1ейуэ ешащ. К1эпхъ ешаел1ар жыгей щ1агъым щ1эт1ысхьащ.

– Жыгеижь, – жи1ащ к1эпхъ ц1ык1ум, – сэ сешащ, сомэжал1э, зыгъэсыси зы мышхумп1э къысхуедзыхыт.

– Уэ ц1ык1унит1эм щхьэк1э сэ инышхуэм дауэ зызгъэсысын? – идакъым жыгеижьым.

К1эпхъ ц1ык1ур къэгубжьащ:

– Ей тхьэмыщк1э, бжэныжь уезгъэгъунщ!

К1эпхъ ц1ык1ур к1уэри бжэныжь хуэтхьэусыхащ:

– Бжэныжь, жыгеижь схуегъу.

– Жыгеижь сыту сщ1ын? Удз щхъуант1э сошх, – жи1ащ бжэныжь.

– Ей тхьэмыщк1э, дыгъужьыжь уезгъэшхынщ! – жи1ащ к1эпхъ ц1ык1ум. К1уэри дыгъужьыжь хуэтхьэусыхащ:

– Дыгъужьыжь, бжэныжь схуэшх!

– Бжэныжь уэдыр сыту сщ1ын? Сэ мэл пшэр сошх, – идакъым дыгъужьыжь.

– Ей тхьэмыщк1э, щак1уэжь уезгъэук1ынщ!

К1уэри щак1уэжь хуэтхьэусыхащ:

– Щак1уэжь, дыгъужьыжь схуэук1!

– Дыгъужьыжь сыту сщ1ын? Сэ къэсщэк1ур щыхьщ.

– Ей тхьэмыщк1э, уи фочыпс дзыгъуэжь зэпезгъэшхык1ынщ!

Дзыгъуэжь деж жащ к1эпхъ ц1ык1ур:

– Дзыгъуэжь, щак1уэжь и фочыпсыр схузэпышхык1!

– Фочыпс гъурыр сыту сщ1ын? Кхъуей плъыжьым сыкъыбгъэдэк1мэ, кхъуей ц1ынэм сыбгъэдот1ысхьэ, – жи1ащ дзыгъуэжь.

– Ей тхьэмыщк1э, джэдуужь уезгъэшхынщ!

Жэри джэдуужь хуэтхьэусыхащ:

– Джэдуужь, дзыгъуэжь схуэшх!

– Ахьейми пхуэсшхын! – жи1ащ джэдуужь. К1уэри дзыгъуэжь иригъэлъэтэхащ. Джэдуужь щригъэлъэтэхым, дзыгъуэжь къызэдзэкъэк1ри щак1уэжь и фочыпсыр зэпишхык1ащ. Щак1уэжь къэгубжьри дыгъужьыжь иук1ащ. Щак1уэжь щиук1ым, дыгъужьыжь къызэпхъуэк1ри бжэныжь ишхащ. Дыгъужьыжь щишхым, бжэныжь къызэдзэкъэк1ри жыгеижь егъуащ.

Сыт ищ1эжынт жыгеижь: зигъэсысри мышхумп1э къридзыхащ.

– Аращ уэ пхуэфащэр, жыгеижь! – жери к1эпхъ ц1ык1ур жыгей щ1агъым щ1эт1ысхьащ, мышхумп1эм егъуу.